CELEX: 32010R0574
Language: sk
Date: 2010-06-30 00:00:00
Title: Nariadenie Komisie (EÚ) č. 574/2010 z  30. júna 2010 , ktorým sa mení a dopĺňa nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o Medzinárodný štandard finančného výkazníctva (IFRS) 1 a IFRS 7  (Text s významom pre EHP )

1.7.2010   
            
            
               SK
            
            
               Úradný vestník Európskej únie
            
            
               L 166/6
            
         NARIADENIE KOMISIE (EÚ) č. 574/2010
   z 30. júna 2010,
   ktorým sa mení a dopĺňa nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o Medzinárodný štandard finančného výkazníctva (IFRS) 1 a IFRS 7
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
            
         
               (2)
            
            
               Rada pre medzinárodné účtovné štandardy (IASB) uverejnila 28. januára 2010 zmenu a doplnenie Medzinárodného štandardu finančného výkazníctva (IFRS) 1 Obmedzená výnimka zo zverejňovania porovnávacích informácií podľa IFRS 7 týkajúca sa prvouplatňovateľov, ďalej len „zmena a doplnenie IFRS 1“. S vedomím, že oslobodenie týkajúce sa prehodnotenia porovnávacích zverejnení v IFRS 7, pokiaľ ide o oceňovanie reálnou hodnotou a riziko ohrozujúce likviditu, ak sa tieto porovnávacie obdobia končia pred 31. decembrom 2009, nie je k dispozícii účtovným jednotkám, ktoré uplatňujú IFRS po prvýkrát, cieľom uvedenej zmeny a doplnenia IFRS 1 je ustanoviť voliteľné oslobodenie pre tieto účtovné jednotky.
            
         
               (3)
            
            
               Výsledok konzultácie so skupinou odborných znalcov (TEG) Európskej poradnej skupiny pre finančné výkazníctvo (EFRAG) potvrdzuje, že zmena a doplnenie IFRS 1 spĺňa technické kritériá na prijatie ustanovené v článku 3 ods. 2 nariadenia (ES) č. 1606/2002. V súlade s rozhodnutím Komisie 2006/505/ES zo 14. júla 2006 o zriadení poradnej skupiny pre posudzovanie noriem na účely poskytovania poradenstva Komisii týkajúceho sa objektívnosti a neutrality stanovísk Európskej poradnej skupiny pre finančné výkazníctvo (EFRAG) (3) poradná skupina pre posudzovanie noriem posúdila stanovisko EFRAG-u ku schváleniu a informovala Európsku komisiu, že toto stanovisko je vyvážené a objektívne.
            
         
               (4)
            
            
               Prijatie zmeny a doplnenia IFRS 1 si následne vyžaduje zmeny a doplnenia Medzinárodného štandardu finančného výkazníctva (IFRS) 7, aby sa zaistila konzistentnosť v rámci medzinárodných účtovných štandardov.
            
         
               (5)
            
            
               Nariadenie (ES) č. 1126/2008 by sa preto malo zodpovedajúcim spôsobom zmeniť a doplniť.
            
         
               (6)
            
            
               Opatrenia ustanovené v tomto nariadení sú v súlade so stanoviskom Regulačného výboru pre účtovníctvo,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 1126/2008 sa mení a dopĺňa takto:
   
               (1)
            
            
               Medzinárodný štandard finančného výkazníctva (IFRS) 1 sa mení a dopĺňa tak, ako sa ustanovuje v prílohe k tomuto nariadeniu;
            
         
               (2)
            
            
               IFRS 7 sa mení a dopĺňa tak, ako sa ustanovuje v prílohe k tomuto nariadeniu.
            
         Článok 2
   Každá spoločnosť uplatňuje zmeny a doplnenia IFRS 1 a IFRS 7, ako sa ustanovuje v prílohe k tomuto nariadeniu, najneskôr od dátumu začiatku svojho prvého finančného roka, ktorý sa začína po 30. júni 2010.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. júna 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 243, 11.9.2002, s. 1.
   
      (2)  Ú. v. EÚ L 320, 29.11.2008, s. 1.
   
      (3)  Ú. v. EÚ L 199, 21.7.2006, s. 33.
   
      PRÍLOHA
      
         MEDZINÁRODNÉ ÚČTOVNÉ ŠTANDARDY
      
      
                  IFRS 1
               
               
                  Zmena a doplnenie IFRS 1 Obmedzená výnimka zo zverejňovania porovnávacích informácií podľa IFRS 7 týkajúca sa prvouplatňovateľov
                  
               
            
                  IFRS 7
               
               
                  Zmena a doplnenie IFRS 7 Finančné nástroje: Zverejnenia
                  
               
            
         Reprodukcia povolená v rámci Európskeho hospodárskeho priestoru. Všetky existujúce práva vyhradené mimo EHP, s výnimkou práva reprodukovania na účely osobného použitia alebo iného riadneho nakladania. Ďalšie informácie je možné získať od IASB na adrese www.iasb.org
      
      
         OBMEDZENÁ VÝNIMKA ZO ZVEREJŇOVANIA POROVNÁVACÍCH INFORMÁCIÍ PODĽA IFRS 7 TÝKAJÚCA SA PRVOUPLATŇOVATEĽOV
         (Zmena a doplnenie IFRS 1)
         
            Zmena a doplnenie IFRS 1
         
         
            
               Prvé uplatnenie medzinárodných štandardov finančného výkazníctva
            
         
         Pridáva sa odsek 39C.
         DÁTUM ÚČINNOSTI
         
                     39C
                  
                  
                     Prostredníctvom dokumentu Obmedzená výnimka zo zverejňovania porovnávacích informácií podľa IFRS 7 týkajúca sa prvouplatňovateľov (zmena a doplnenie IFRS 1) vydaného v januári 2010 sa pridal odsek E3. Účtovná jednotka uplatňuje túto zmenu a doplnenie na ročné obdobia, ktoré sa začínajú 1. júla 2010 alebo neskôr. Skoršie uplatňovanie je povolené. Ak účtovná jednotka uplatňuje túto zmenu a doplnenie na skoršie obdobie, zverejní túto skutočnosť.
                  
               
      
         Príloha E
         
            Krátkodobé výnimky z IFRS
         
         Pridáva sa názov, odsek E3 a poznámka pod čiarou.
         
            Zverejnenia o finančných nástrojoch
         
         
                     E3
                  
                  
                     Prvouplatňovateľ môže uplatňovať prechodné ustanovenia uvedené v odseku 44G štandardu IFRS 7. (1)
                     
                  
               
      
         Príloha
         
            Zmena a doplnenie IFRS 7
         
         
            
               Finančné nástroje: Zverejnenia
            
         
         Odsek 44G sa mení a dopĺňa (nový text je podčiarknutý a vypustený text je prečiarknutý) a vkladá sa poznámka pod čiarou.
         DÁTUM NADOBUDNUTIA ÚČINNOSTI A PRECHODNÉ USTANOVENIA
         
                     44G
                  
                  
                     V dokumente Zlepšenie zverejnení o finančných nástrojoch (zmeny a doplnenia IFRS 7) vydaného v marci 2009 sa zmenili a doplnili odseky 27, 39 a B11 a pridali sa odseky 27A, 27B a B11A až B11F. Účtovná jednotka uplatňuje tieto zmeny a doplnenia na ročné obdobia začínajúce sa 1. januára 2009 alebo neskôr. Účtovná jednotka nemusí zverejniť informácie požadované uvedenými zmenami a doplneniami pre:
                     
                                 a)
                              
                              
                                 ročné obdobie alebo obdobie v priebehu účtovného roka, vrátane výkazu o finančnej situácii, prezentovanom v rámci ročného porovnávacieho obdobia, ktoré sa končí pred 31. decembrom 2009, alebo
                              
                           
                                 b)
                              
                              
                                 výkaz o finančnej situácii k začiatku najskoršieho porovnávacieho obdobia k niektorému dňu pred 31. decembrom 2009.
                              
                           
               Skoršie uplatňovanie je povolené. Ak účtovná jednotka uplatňuje tieto zmeny a doplnenia na skoršie obdobie, zverejní túto skutočnosť. (2)
         
      
      
         (1)  Odsek E3 bol pridaný v dôsledku dokumentu Obmedzená výnimka zo zverejňovania porovnávacích informácií podľa IFRS 7 týkajúca sa prvouplatňovateľov (zmena a doplnenie IFRS 1) vydaného v januári 2010. S cieľom vyhnúť sa možnému použitiu spätného hodnotenia a zaistiť, aby prvouplatňovatelia neboli v porovnaní so súčasnými zostavovateľmi IFRS v nevýhode, rada rozhodla, že prvouplatňovatelia by mali mať povolené použiť rovnaké prechodné ustanovenia, ako majú povolené existujúci zostavovatelia účtovných závierok vypracovaných v súlade s IFRS, ktoré sú zahrnuté do štandardu Zlepšenie zverejnení o finančných nástrojoch (zmeny a doplnenia IFRS 7).
      
         (2)  Odsek 44G bol zmenený a doplnený v dôsledku dokumentu Obmedzená výnimka zo zverejňovania poskytovania porovnávacích informácií podľa IFRS 7 týkajúca sa prvouplatňovateľov (zmena a doplnenie IFRS 1) vydaného v januári 2010. Rada zmenila a doplnila odsek 44G s cieľom objasniť závery a plánované prechodné ustanovenia v prípade štandardu Zlepšenie zverejnení o finančných nástrojoch (zmeny a doplnenia IFRS 7).